Redningshelikopteret fra Flyvevåbnet bringer pasienter til Rigshospitalet. Den store bygningen i bakgrunnen tilhører Den Danske Frimurerorden. Foto: Thue 
**Fælledparken** er en park på Østerbro i København som ble anlagt i årene 1908–13 av landskapsarkitekt Edvard Glæsel i samarbeid med Københavns kommunes ingeniør Ove Kruse Nobel. De hadde vunnet en konkurranse utskrevet av Københavns borgerrepresentasjon i 1905.

Fælledparken har et areal på cirka 58 hektar og har vært fredet siden 1963. Den ble anlagt på den allmenningen som tidligere utgjorde Nørrefælled, Østerfælled og Blegdamsfælled, og som kommunen hadde overtatt i 1893. Området hadde vært beiteland og militær øvelsesplass, i tidligere tider også rettersted for blant andre Struensee og Enevold Brandt i april 1772. 

I middelalderen tilhørte området landsbyen Serridslev, men denne ble revet av svenskene under beleiringen av København i 1523-24, og i 1525 skjenket Frederik 1. Serridslevs jorder til Københavns *fælled* (takmark).

Sommeren 1716 under den store nordiske krig besøkte tsar Peter den Store København med 30.000 russiske soldater, som slo seg ned på Øster Fælled som deltakere i et planlagt angrep på Sverige for å ta tilbake Skåne, Halland og Blekinge. 

På plenen i «Klosterfælleden» (oppkalt etter et forsvunnet benediktinerkloster som lå her) står «Struensee-stenen», en kvartmil-stein fra da Ole Rømer målte opp de danske landeveiene på 1690-tallet, så den har ikke noe med Struensee å gjøre. Men det var i nærheten av steinen at Struensee og Brandt ble henrettet foran rundt 30.000 fremmøtte.

5. mai 1872 barket politifolk og demonstrerende arbeidere sammen på Nørre Fælled i et masseslagsmål, kjent som «slaget på Fælleden». I 1909 ble parken åpnet for offentligheten, og fra 1911 møtested for arbeiderfamilier på søndagstur i det grønne, slik at den etter hvert fikk tilnavnet «De fattiges dyrehavsbakke». Siden 1913 har arbeiderbevegelsen hatt sine 1. mai-arrangementer i Fælledparken.

I nærheten ligger Danmarks nasjonalstadion, Parken, hvor det danske landslaget i fotball og fotballklubben FC København har hjemmebane.

Fælledparkens sydlige del var frem til 2007 også landingsplass for Flyvevåbnets redningshelikoptre. Det har nå blitt bygget en egen helikopterlandingsplass på Rigshospitalet.

Referanser
----------

1. ↑  Ejlersen, Torben: «Fælledparken» i *Den Store Danske* på lex.dk. Hentet 25. januar 2023 fra
2. 1 2  
«Fælledparken» **(dansk)**. Danmarks Naturfredningsforening. Besøkt 16. august 2020.
3. ↑  Bent Zinglersen: *Københavnske gadenavnes historie* (s. 192), Politikens forlag, 1979, ISBN 87-567-3200-7
4. ↑  Jørgen Larsen: «Russerne hærger byen», *Berlingske* 21. september 2015
5. ↑  Thomas Frederiksen: «250 år siden», 28. april 2022
6. ↑  «Slaget på Fælleden», *danarkshistorien.dk*
7. ↑  Trap Danmarks redaktion; Munk, Jens Peter; Nielsen, Allan Gudio: «Fælledparken» i *Trap Danmark* på lex.dk. Hentet 25. januar 2023 fra
8. ↑  
Ejlersen, Torben. «Fælledparken». *Den Store Danske* **(dansk)**. lex.dk. Besøkt 16. august 2020.

Eksterne lenker
---------------

* (en) Fælledparken – kategori av bilder, video eller lyd på Commons Rediger på Wikidata

* (en) Fælledparken – galleri av bilder, video eller lyd på Commons Rediger på Wikidata
* Fælledparken, informasjon fra Danmarks Naturfredningsforening
* Fælledparken, informasjon fra Københavns Kommune[*død lenke*]

|  |  |
| --- | --- |
| Oppslagsverk/autoritetsdata | Store Danske Encyklopædi
 |

Portal: Danmark